醉翁行贈黎師醇
作者：鄭俠
朝代：宋

paragraphs: 金峰醉翁七十九，行步龍鍾面黧垢。
惟有滿腹奇文章，日月爭新無老醜。
頬舌鏘洋言不苟，咳唾成珠須信有。
兩眼如星照耀人，見客偏明儼如舊。
問翁壯年愛棊酒，邇日還如昔時否。
曰予不戰猶好看，日飲常能傾一斗。
因持棊酒前就翁，明日壺漿復予就。
朱君貧苦亦好奇，接續携持窮清晝。
城中遑遑競趨走，覿面草草忘親友。
幾人尊爼暫從容，笑傲松篁弄花柳。
寧知北郭予三人，繼日相從辰到酉。
龎眉皓髪常温然，相見妙齡眉目秀。
惜哉才高命蹇成遺滯，四十餘年州縣吏。
棄之林野混漁樵，徒使知音動嗟喟。
愚聞天道高遠不容人測度，無奈人能樂其樂。
故有鼓琴重圍，行歌遺穟。
浩然充塞，不以世俗瑣屑累寥廓。
愚觀翁之子孫詵詵繩繩，此其後慶爲不薄。
世俗母以翁老生輕心，須知此翁頭白面黮而英心義氣，天地不得而銷鑠。